Ulkoministeri Timo Soini (sin.) on joutunut jälleen myrskyn silmään aborttipuheistaan.

Soini julkaisi torstaina blogissaan (siirryt toiseen palveluun) kirjoituksen, jossa hän ylistää vuolaasti Argentiinaa. Soini julkaisi kirjoituksen sen jälkeen, kun Argentiinan senaatti oli hylännyt lakiesityksen, joka olisi laillistanut abortin.

– Hieno maa Argentiina. Paavi, on argentiinalainen, jota kuunnellaan ja arvostetaan laajasti. Sana painaa, Soini muun muassa kirjoittaa.

Kirjoituksen lopussa Soini kysyy, että mitä mieltä hän on Argentiinan senaatin päätöksestä. Tähän hän jättää vastaamatta, mutta päättää bloginsa pusuemojiin.

Blogikirjoitus on herättänyt runsaasti ärtymystä perjantaina Twitterissä. Useat poliitikot ovat tuominneet tviitteissään Soinin näkemykset ja tivanneet hallituskumppaneilta, edustavatko ne koko hallituksen kantaa.

Suomen ulkoministeri riemuitsee Argentiinan naisten seksuaalioikeuksien torppaamisesta. Naisten kuolemat laittomiin aborttihin jatkuvat. Aiotteko jälleen @juhasipila ja @PetteriOrpo antaa naisten oikeuksien polkemiselle hiljaisen hyväksyntänne? Tämäkö on Suomen linja? — Emma Kari (@EmmaKari) 10. elokuuta 2018

Timo Soini iloitsee Argentiinan naisten oikeuksien heikentymisestä. Näin ei ole Suomi aiemmin näyttäytynyt #naistenoikeudet #ihmisoikeudet . Onko naisten oikeuksien kaventumiseen Suomen hallituksella linjaa?? Ei juuri kuulu muuta. — Sanna Vesikansa (@sannavesikansa) 10. elokuuta 2018

Timo Soini aborttikantoineen on häpeäksi Suomelle. Missä menee hallituskumppaneiden raja? Suomen ulkoministeri ei voi ylistää Argentiinaa naisten oikeuksien polkemisesta. — Nasima Razmyar (@NasimaRazmyar) 10. elokuuta 2018

Myös Naisasialiitto Unioni arvosteli Soinia tviitissään.

Argentiinassa tehdään vuosittain puoli miljoonaa aborttia ja 50000 naista joutuu näiden laittomien toimenpiteiden takia sairaalaan. Osoittaa totaalista halveksuntaa näiden naisten kärsimykselle iloita senaatin eilisestä päätöksestä. #abortti #timosoini — Naisasialiitto Unioni (@Naisunioni) 10. elokuuta 2018

Myös ministerikollegat tuomitsivat Soinin puheet Twitterissä. Ulkomaankauppa- ja kehitysministeri Anne-Mari Virolainen (kok.) totesi, että Argentiina päättää abortista itse, mutta kokoomus ei iloitse takaiskusta naisten aseman parantamisessa. Virolainen myös painotti, että Soinin kanta aborttiin ei ole hallituksen kanta.

Suomi edistää naisten ja tyttöjen oikeuksia kaikkialla maailmassa. #Argentiina tekee omat päätöksensä, mutta @Kokoomus ei iloitse takaiskuista naisten aseman parantamisessa. Soinin #abortti-vastainen kanta ei ole myöskään hallituksen kanta. #naistenoikeudet #ihmisoikeudet #SRHR — Anne-Mari Virolainen (@AMVirolainen) 10. elokuuta 2018

Perhe- ja peruspalveluministeri Annika Saarikko (kesk.) arvosteli Soinia käyttäen tviitissään vihaista emojia vastineena Soinin pusuemojille.

STT tavoitti pääministeri Juha Sipilän kommentoimaan Soinin aborttipuheita. Sipilä kertoo sähköpostivastauksessaan, että naisten ja tyttöjen asema sekä seksuaali- ja lisääntymisterveysoikeudet ovat ihmisoikeuskysymyksiä ja olennainen osa Suomen ulkopolitiikkaa. Sipilän mukaan tämä on ollut Suomen hallitusten pitkäaikainen ja yksiselitteinen linja, eikä se ole muuttunut.

Soinin aborttipuheista nousi kohu edellisen kerran toukokuussa, kun hän arvosteli niin ikään blogissaan Irlannin päätöstä abortin laillistamisesta. Myöhemmin myös selvisi, että hän oli osallistunut aiemmin abortinvastaiseen tilaisuuteen Arktiseen neuvostoon liittyneellä työmatkalla Kanadassa.

Soini joutui keskustelemaan toiminnastaan pääministeri Juha Sipilän (kesk.) ja valtiovarainministeri Petteri Orpon (kok.) kanssa. Tuolloin hallituksesta painotettiin, että Soinin puheet eivät edusta hallituksen ja Suomen virallista kantaa. Soini puolusti toimintaansa vedoten mielipiteen ja omantunnon vapauteen.

Juttua päivitetty 10.8. klo 20.30: Lisätty Juha Sipilän kommentit.

Lue myös:

Talouselämä: Presidentti Niinistö moittii ulkoministeri Soinia aborttipuheista

Soini joutui selittämään aborttiaktivismiaan hallitukselle – Sipilä: Pitäisi olla tarkkana, Orpo: Lisää harkintaa

Virkamatkallaan abortinvastaiseen protestiin osallistunut Soini: Tiettyjä asioita saa käsitellä ja tiettyjä ei

Ulkoministeri Soini moitti Irlannin aborttiäänestystä – Kokoomusministerit tyrmäsivät: "Ei Suomen virallinen linja"